CELEX: E2019P0011
Language: el
Date: 2019-12-18 00:00:00
Title: Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από την Επιτροπή Προσφυγών για Διοικητικά Θέματα στις 18 Δεκεμβρίου 2019 στην υπόθεση Adpublisher AG κατά J (Υπόθεση E-11/19) 2020/C 110/07

2.4.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 110/8
            
         
      Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από την Επιτροπή Προσφυγών για Διοικητικά Θέματα στις 18 Δεκεμβρίου 2019 στην υπόθεση Adpublisher AG κατά J
      (Υπόθεση E-11/19)
      (2020/C 110/07)
      Στις 18 Δεκεμβρίου 2019, η Επιτροπή Προσφυγών για Διοικητικά Θέματα (Beschwerdekommission für Verwaltungsangelegenheiten) υπέβαλε αίτηση στο Δικαστήριο της ΕΖΕΣ, η οποία ελήφθη από τη Γραμματεία του Δικαστηρίου στις 23 Δεκεμβρίου 2019, για την έκδοση συμβουλευτικής γνώμης στην υπόθεση Adpublisher AG κατά J, σχετικά με τα ακόλουθα ερωτήματα:
      
                  1.
               
               
                  Συνάγεται από τον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγία 95/46/ΕΚ (Γενικός Κανονισμός για την Προστασία Δεδομένων, ΓΚΠΔ) ή από άλλη διάταξη του δικαίου του ΕΟΧ, ότι γενική διαδικασία εκατέρωθεν ακρόασης για την εξέταση καταγγελίας μπορεί να διενεργηθεί βάσει του ΓΚΠΔ χωρίς να γνωστοποιείται το όνομα και η διεύθυνση του καταγγέλλοντος στη διαδικασία υποβολής καταγγελιών;
                  Σε περίπτωση καταφατικής απάντησης στο εν λόγω ερώτημα: Στην προκειμένη περίπτωση, είναι αναγκαίο να υφίσταται τουλάχιστον εκ πρώτης όψεως νόμιμος λόγος για την ανωνυμοποίηση ή δεν απαιτείται αιτιολογία για την ανωνυμοποίηση;
               
            
                  2.
               
               
                  Υποχρεούται κράτος μέλος να διασφαλίζει, στο εθνικό δικονομικό του δίκαιο ότι στο πλαίσιο διαδικασίας εξέτασης καταγγελίας κατά το άρθρο 77 του ΓΚΠΔ όλα τα περαιτέρω εθνικά δευτεροβάθμια δικαιοδοτικά όργανα είναι δωρεάν για το υποκείμενο των δεδομένων και ότι το υποκείμενο των δεδομένων μπορεί επίσης να μην διαταχθεί να επιστρέψει τα έξοδα;
               
            
                  3.
               
               
                  Σε περίπτωση καταφατικής απάντησης στο ερώτημα 1 και αρνητικής απάντησης στο ερώτημα 2, με άλλα λόγια, εάν γενική διαδικασία εκατέρωθεν ακρόασης για την εξέταση καταγγελίας μπορεί να διενεργηθεί βάσει του ΓΚΠΔ χωρίς να προσδιορίζεται το όνομα και η διεύθυνση του καταγγέλλοντος στη διαδικασία υποβολής καταγγελιών και χωρίς να απαιτείται από το εθνικό δικονομικό δίκαιο να διασφαλίσει ότι στο πλαίσιο διαδικασίας εξέτασης καταγγελίας κατά το άρθρο 77 του ΓΚΠΔ όλα τα περαιτέρω εθνικά δευτεροβάθμια δικαιοδοτικά όργανα είναι δωρεάν για το υποκείμενο των δεδομένων, ανακύπτει το ερώτημα πώς μπορεί να εκτελεστεί απόφαση που προκύπτει από διαδικασία υποβολής καταγγελιών και διατάσσει το υποκείμενο των δεδομένων —το οποίο διατηρεί, ωστόσο, την ανωνυμία του— να επιστρέψει τα έξοδα;